Illum il-Kunsill qabel dwar emendi għar-regolament dwar l-Istitut Ewropew tal-Innovazzjoni u t-Teknoloġija (EIT). Ir-regolament jistabbilixxi l-missjoni u l-objettivi tal-EIT u jipprovdi r-regoli dwar il-governanza tal-EIT. Il-qbil tal-lum huwa pass ulterjuri biex jintlaħqu l-objettivi ta' Orizzont Ewropa. Bl-integrazzjoni tar-riċerka, l-innovazzjoni u l-edukazzjoni, l-EIT diġà ġab valur miżjud għat-tisħiħ tal-ekosistemi tal-innovazzjoni madwar l-UE. Katri Kulmuni, ministru għall-Affarijiet Ekonomiċi tal-Finlandja L-EIT jappoġġa l-integrazzjoni tal-edukazzjoni, ir-riċerka u n-negozju fl-ekosistema tal-innovazzjoni Ewropea. Huwa jiffinanzja l-Komunitajiet ta' Konoxxenza u Innovazzjoni (KICs), li huma sħubijiet bejn l-istituzzjonijiet tal-edukazzjoni għolja, l-organizzazzjonijiet tar-riċerka u l-industrija, li jaħdmu flimkien biex jindirizzaw l-isfidi ewlenin li qed tiffaċċa s-soċjetà llum. L-emendi ewlenin għar-regolament eżistenti jikkonċernaw is-sostenibbiltà finanzjarja u l-ftuħ tal-KICs, prinċipji aktar sodi għall-monitoraġġ u l-evalwazzjoni, u r-rwol tal-istati membri fil-governanza tal-EIT. B'mod aktar speċifiku, l-EIT ser jistabbilixxi mekkaniżmi bbażati fuq il-prestazzjoni għall-għoti ta' kontribuzzjonijiet finanzjarji lill-KICs sabiex itejjeb il-kapaċità tagħhom li jattiraw investimenti oħra u jiffinanzjaw l-attivitajiet tagħhom indipendentement mill-kontribuzzjonijiet tal-EIT. L-infurzar ta' dawn id-dispożizzjonijiet ser ikun appoġġat bi prinċipji aktar sodi ta' monitoraġġ u evalwazzjoni: il-kontinwazzjoni ta' KICs eżistenti ser tkun soġġetta għal valutazzjoni komprensiva, li għandha tinkludi l-monitoraġġ tal-progress lejn is-sostenibbiltà finanzjarja kif ukoll il-ftuħ għal membri ġodda. Grupp ta' rappreżentanti tal-istati membri ser jiġi kkonsultat dwar deċiżjonijiet strateġiċi, bħall-estensjoni tal-ftehimiet ta' sħubija mal-KICs. L-Istitut Ewropew tal-Innovazzjoni u t-Teknoloġija (EIT) huwa parti integrali minn Orizzont Ewropa, il-programm qafas futur tal-UE għar-riċerka u l-innovazzjoni. Il-missjoni ewlenija tal-EIT mill-2008 'l hawn hija li jikkontribwixxi għal tkabbir ekonomiku u kompetittività sostenibbli fl-Ewropa billi jsaħħaħ il-kapaċità tal-innovazzjoni tal-istati membri u tal-UE kollha kemm hi permezz ta' integrazzjoni tal-għarfien immexxi mill-innovazzjoni bejn l-edukazzjoni għolja, ir-riċerka u l-innovazzjoni. Dan iġib flimkien universitajiet, laboratorji tar-riċerka u kumpaniji ewlenin biex jiffurmaw sħubijiet pan-Ewropej, l-hekk imsejħa Komunitajiet ta' Konoxxenza u Innovazzjoni (KICs), biex jgħinu lill-innovaturi u lill-imprendituri madwar l-Ewropa jsarrfu l-ideat tagħhom fi prodotti u servizzi għas-suq. Il-proposta tal-Kummissjoni, imressqa f'Lulju 2019, hija akkumpanjata minn proposta għal deċiżjoni dwar l-Aġenda Strateġika ta' Innovazzjoni tal-EIT. Dan għadu qed jiġi eżaminat fil-korpi preparatorji tal-Kunsill. Il-passi li jmiss Abbażi tat-test maqbul, il-Kunsill ser jesplora l-possibbiltà ta' qbil bikri mal-Parlament Ewropew għall-adozzjoni rapida tar-regolament fl-ewwel qari. Regolament kif maqbul mill-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa